<p><strong> </strong></p>
<p><strong>QEVERIA QENDRORE NUK MUND TA PËRFAQËSOJË EDHE QEVERINË EDHE KOMUNAT NË BORDIN E FKEE-së</strong></p>
<p> </p>
<p> </p>
<p>Asociacioni i Komunave të Kosovës kundërshton propozimin e Ministrisë së Ekonomisë në Projektligjin e ri për Efiçiencë të Energjisë, me të cilin hiqet përfaqësimi i drejtpërdrejtë i Komunave të Kosovës nga Bordi i Drejtorëve të Fondit të Kosovës për Efiçiencë të Energjisë.</p>
<p> </p>
<p>Kjo nuk është një ndryshim teknik i përbërjes së Bordit. Është përjashtim i nivelit lokal nga vendimmarrja në një institucion i cili zhvillon dhe financon projekte që zbatohen në Komunat e Kosovës, në prona komunale dhe me obligime konkrete financiare për Komunat.</p>
<p> </p>
<p>Ligji aktual për Efiçiencë të Energjisë e ka njohur qartë këtë realitet. Ai ka përcaktuar që në Bordin e FKEE të jetë një përfaqësues i emëruar nga Asociacioni i Komunave të Kosovës, me të drejtë vote.</p>
<p> </p>
<p>Projektligji i ri e heq këtë përfaqësim dhe në vend të tij parasheh një strukturë të dominuar nga ministritë e Qeverisë qendrore.</p>
<p> </p>
<p>Përfshirja e Ministrisë së Administrimit të Pushtetit Lokal nuk është dhe nuk mund të paraqitet si përfaqësim i komunave. MAPL është pjesë e Qeverisë së Republikës së Kosovës.</p>
<p> </p>
<p>Komunat janë nivel i veçantë kushtetues i qeverisjes lokale. Një ministri që harton politika, mbikëqyr ligjshmërinë dhe ushtron përgjegjësi të nivelit qendror ndaj Komunave nuk mund njëkohësisht të pretendojë se përfaqëson vullnetin dhe interesat e vetë Komunave.</p>
<p> </p>
<p>Nëse katër ulëse në Bordin e Fondit u takojnë institucioneve të nivelit qendror, ndërsa Komunat e Kosovës mbeten pa asnjë përfaqësues të mandatuar prej tyre, atëherë nuk kemi partneritet institucional.</p>
<p> </p>
<p>Kjo është edhe më e pakuptimtkuptimtë kur komunat janë ndër partnerët dhe përfituesit kryesorë të FKEE. Në objektet komunale realizohen investime milionëshe për efiçiencë të energjisë.</p>
<p> </p>
<p>Komunat marrin obligime, bashkëpunojnë në përzgjedhjen dhe realizimin e projekteve, vendosin në dispozicion pronën publike komunale dhe, në kuadër të mekanizmave kthyes, bartin edhe përgjegjësi financiare.</p>
<p> </p>
<p>Nuk mund të kërkohet nga komunat të marrin përgjegjësi financiare dhe zbatuese, ndërsa në të njëjtën kohë t'u merret e drejta që të kenë zërin e tyre në organin kryesor qeverisës të Fondit.</p>
<p> </p>
<p>Edhe më shqetësuese është se FKEE është krijuar si institucion i pavarur dhe autonom, jashtë strukturave qeveritare.</p>
<p> </p>
<p>Rritja e dominimit të ministrive në organin kryesor vendimmarrës të një institucioni të tillë, ndërkohë që largohet përfaqësuesi i pushtetit lokal, ngre pikëpyetje serioze edhe për balancën dhe pavarësinë e qeverisjes së Fondit.</p>
<p> </p>
<p>Asociacioni i Komunave të Kosovës kërkon nga Ministria e Ekonomisë që në Projektligjin për Efiçiencë të Energjisë duhet të rikthehet dispozita që garanton një përfaqësues të emëruar nga Asociacioni i Komunave të Kosovës në Bordin e Drejtorëve të FKEE ashtu siç edhe e ka paraparë edhe Grupi Punues për këtë projektligj.</p>
<p> </p>
<p>Vlen të ceket se që nga themelimi i FKEE-së me Ligjin për Efiçeiencë të Energjisë të vitit 2018 Komunat e kanë pasur përfaqësuesin e vetë në Bordin e FKEE.</p>

